Il-bieraħ waqqawni u ksirt idi t-tnejn. X. bdiet tolfoq u tixher. Jien ovvjament bqajt bl-istess ħarsa tas-soltu. U ma ħassejt xejn lanqas. Imma X. qaltli li ank hi darba kisret idha. U kienu għamlulha l-ġibs. Xi ġimgħat wara kien għaqqdilha u neħħewulha. Qaltli li batiet ħafna, għax kien is-sajf u kien qabbdilha ħafna sħana. U kien kaġun ta' ħafna mistoqsijiet żejda. Mistoqsijiet li kull min jafha kien f'qiegħ qalbu jaf it-tweġiba tagħhom. Imma hi kienet twieġeb dak li jridu jisimgħu minflok. Bħal kuntratt bejn xerrej u bejjiegħ. Ix-xerrej jiffranka u l-bejjiegħ jagħmel irċevuta mhux kif suppost. U kuntenti t-tnejn. Minflok ġibs qaltli li se tagħmilli t-tejp. U tejp fil-fatt għamlet ħafna. Qaltli li fi ftit ġimgħat tkun tista' tneħħiehuli u idi jibqgħu mwaħħlin bħal kif ġara lilha. Jien għandi d-dubji tiegħi, imma ma merejtiex. L-ewwel nett għax ma nistax nitkellem. U t-tieni għax ma ridtx niksrilha qalbha. Illum ħarġitni barra fil-bitħa, biex nieħu ftit xemx. U għax billi suppost muġugħa trid tara kif tfissidni ftit. Mhux soltu. Anzi l-aktar li tħobb hu li tinħeba miegħi fil-gwardarobba. Kultant wara li tiġi lura mill-iskola. U lili tużani flok psikologa. U tinfetaħ miegħi. Jien nibqa' b'dik il-ħarsa ċassa. Għall-inqas sa fejn naf jien. Għax kultant naraha titbissimli differenti mis-soltu, u ttini l-impressjoni li tara ġo fija xi ħaġa differenti mis-soltu. t-ton li tkun qed tuża miegħi fil-fatt kultant tbiddel wara li tagħtini ċertu ħarsiet. Il-bitħa. Veru qiegħda għax-xemx imma ftit hawn ħajja madwari. Qasrija ħdejja li kull ma baqagħlha huwa z-zokk biss. Ta' ħdejha hi ftit aħjar, u għandha weraq imma hemm xi ħaġa fiha li hi nieqsa u ma nistax nippunta subgħajja lejha. Bejn għax ma nafx eżatt x'inhi u bejn għax idejja huma miksurin u għalhekk ma tantx nista' nċaqlaqhom. Il-katusa tidher. Aktar minn kollox qiegħda sservi biex il-ġrieden ikollhom ma' xiex jinżlu minn fuq il-bejt. Issa imma ġiet X. fil-bitħa. U l-bitħa mtliet. Id-dar vojta, u għalhekk mimlija b'X. biss. U meta jkun hawn X. biss fid-dar ħafna aħjar. Ma jkunx hawn storbju u ġlied. X. tieħu r-ruħ ukoll. U llum hawn barra fil-bitħa f'daqqa waħda qed inħossni ħafna aħjar. U l-libsa safra qed inħossha tiskontra ma kull griż li hawn. U jien qed inħossni altruwista. Ir-ritratt huwa meħud minn Francesca Galea. Għal aktar ritratti partikolari, meħuda mill-istess Francesca, agħfas
Pupa safra